PIC Ilmoitettu ennakkosuostumus

PPPR Kasvinsuojeluaineiden markkinoille saattamista koskeva asetus

RC Rotterdamin yleissopimus

REACH Kemikaalien rekisteröintiä, arviointia, lupamenettelyjä ja rajoituksia koskeva asetus

RIN Yksilöllinen viitenumero

SDS Käyttöturvallisuustiedote





1.Johdanto

1.1.PIC-asetus

Asetuksella (EU) N:o 649/2012 (jäljempänä ’PIC-asetus’) pannaan täytäntöön Rotterdamin yleissopimus kansainvälisen kaupan kohteina olevia tiettyjä vaarallisia kemikaaleja ja torjunta-aineita koskevan ilmoitetun ennakkosuostumuksen menettelystä. Yleissopimus hyväksyttiin vuonna 1998, ja unioni ratifioi sen vuonna 2002. PIC-asetuksen tavoitteena on edistää yhteisvastuuta ja yhteisiä ponnisteluja vaarallisten kemikaalien kansainvälisissä siirroissa ihmisten terveyden ja ympäristön suojelemiseksi mahdollisilta haitoilta helpottamalla vaarallisten kemikaalien ominaisuuksia koskevien tietojen vaihtoa, säätämällä kemikaalien tuontiin ja vientiin sovellettavasta unionin päätöksentekomenettelystä sekä ilmoittamalla päätöksistä osapuolille ja tapauksen muille maille (1 artikla).

PIC-asetusta sovelletaan (ammattilaisten ja kuluttajien käyttämiin) kemikaaleihin ja teollisuuskemikaaleihin, jotka kuuluvat PIC-menettelyn piiriin Rotterdamin yleissopimuksen nojalla. Sitä sovelletaan myös torjunta-aineisiin (biosidivalmisteet), joiden käyttö on kielletty tai joita on säännelty ankarasti unionin lainsäädännöllä terveys- tai ympäristösyistä. PIC-asetuksessa asetetaan velvollisuuksia yrityksille, jotka aikovat viedä tällaisia kemikaaleja kolmansiin maihin, riippumatta siitä, ovatko ne Rotterdamin yleissopimuksen osapuolia vai eivät. Vientitoimiin sovelletaan eri vaatimuksia sen mukaan, miten ne on luetteloitu PIC-asetuksen liitteessä I. Liitteessä I olevassa 1 osassa luetelluista kemikaaleista on tehtävä vienti-ilmoitus tuojamaan viranomaiselle. Liitteessä I olevassa 2 ja 3 osassa luetelluista kemikaaleista taas on tehtävä vienti-ilmoitus ja saatava tuojamaan viranomaiselta nimenomainen suostumus, paitsi kun niihin sovelletaan PIC-menettelyä yleissopimuksen nojalla ja ne viedään osapuolelle, joka on antanut myönteisen tuontivastineen, tai maahan, joka luopunut oikeudestaan saada ilmoitus. Nämä velvollisuudet koskevat myös seoksia, jotka sisältävät sellaisia pitoisuuksia asetuksen liitteessä I lueteltuja aineita, että ne on merkittävä kemikaalien luokituksesta, merkinnöistä ja pakkaamisesta annetun asetuksen (EY) N:o 1272/2008 (CLP) nojalla, ja tiettyihin esineisiin.

PIC-asetuksen mukaan komissio ilmoittaa yleissopimuksen sihteeristölle sellaisesta lopullisesta sääntelytoimesta, jolla kemikaalin käyttö on kielletty tai ankarasti säännelty unionissa jossakin yleissopimuksen käyttötarkoitusryhmässä (teollisuuskemikaalit tai torjunta-aineet). Kemikaalit, joiden osalta tällaista ilmoitusta vaaditaan, on lueteltu PIC-asetuksen liitteessä I olevassa 2 osassa. Lopullista sääntelytoimea koskevalla ilmoituksella pyritään ilmoittamaan muille osapuolille riskeistä, joita kyseisten kemikaalien käytöstä mahdollisesti aiheutuu, ja se on perusta kemikaalien luetteloinnille yleissopimuksen liitteeseen III.

Niiden kemikaalien osalta, jotka luetellaan liitteessä I olevassa 3 osassa (joka vastaa yleissopimuksen liitettä III), komissio tekee tiiviissä yhteistyössä jäsenvaltioiden kanssa ja unionin lainsäädännön perusteella tuontipäätöksen, jossa määritetään, voidaanko kemikaalia tuoda unioniin ja millä ehdoilla. Myös tämä päätös lähetetään yleissopimuksen sihteeristölle.